פלואידיות

פְּלוֹאִידִיוּת או סִדְרָתִיּוּת (באנגלית: Ploidy) היא מונח בגנטיקה המתאר את מספר העותקים מכל כרומוזום המצויים בכל תא. לאורגניזמים שונים יכולה להיות פלואידיות שונה. לדוגמה, החיידקים הם לרוב יצורים הַפְּלוֹאִידִים (או חד־סדרתיים) – בעלי עותק אחד מכל כרומוזום, בעוד שאצל היונקים (כולל האדם) רוב התאים הם דִּיפְּלוֹאִידִים (או דו־סדרתיים) – בעלי שני עותקים מכל כרומוזום. התאים היוצאים מן הכלל ביונקים הם תאי המין – הזרע ותא הביצה – שהם תאים הפלואידים. ערכים גבוהים יותר של פלואידיות, כלומר תאים פוליפלואידים (או רב־סדרתיים) שבהם מספר עותקי הכרומוזומים גדול משניים, נפוצים בצמחים. טֶטְרָפלואידיות או ארבע-סדרתיות (ארבעה סטים של כרומוזומים) קיימת אצל דו־חיים, זוחלים וסוגי חרקים.

 סיווג 
 הפלואיד 
תא הַפְּלוֹאִידִי (haploid – נגזר מהמילה פשוט ביוונית) או חד־סדרתי הוא תא המכיל עותק אחד מכל כרומוזום.
ביצורים דיפלואידים מכילים תאי המין עותק אחד בלבד של כל כרומוזום (חצי מן המטען הגנטי של אותו יצור) ולפיכך הם תאים הפלואידים (לדוגמה, לאדם יש 23 כרומוזומים בתאי הרבייה שלו לעומת במקום 46 בכל שאר התאים). תא המין נוצר בתהליך המיוזה – חלוקת הפחתה, על מנת שלאחר הפריה יצטרפו שני תאים הפלואידים אחד מן האב ואחד מן האם וייווצר תא דיפלואידי אחד שבו 46 כרומוזומים – מחציתם מן האב ומחציתם מן האם (כרומוזומים הומולוגיים).

רוב מיני הפטריות, חלק מן האצות, חרקים רבים ועוד הם הפלואידים. צמחים, שמרים ואצות אחרות עוברים במהלך מחזור חייהם בין שלב הפלואידי לשלב דיפלואידי. הגמטות – תאי המין ברוב היצורים הדיפלואידים – הם תאים הפלואידים הנוצרים בתהליך המיוזה.

 דיפלואיד 
תא דִּיפְּלוֹאִידִי (diploid – נגזר מן המילה כפול ביוונית) או דו־סדרתי הוא תא המכיל שני עותקים מכל כרומוזום. באורגניזמים דיפלואידים כרומוזום אחד מגיע בדרך כלל מן האם וכרומוזום אחד מן האב. רוב התאים הסומטיים ביצורים רב-תאיים הם דיפלואידים.

באורגניזמים גבוהים, ביונקים ובצמחים מניבי פרחים התאים בדרך כלל דיפלואידים.

 הפלודיפלואיד 

אורגניזם הַפְּלוֹדִיפְּלוֹאִידִי הוא אורגניזם שבו אחד הזוויגים הוא הפלואיד ואילו האחר דיפלואיד. ברוב המקרים הזכר הוא הפלואיד והנקבה דיפלואידית. במינים אלו הזכר מתפתח מביצית שאינה מופרית, בזמן שהנקבה מתפתחת מביצית מופרית. מנגנון כזה קיים במיני חרקים רבים, בהם הדבוראים הכוללים נמלים, צרעות ודבורים.

 אאופלואידיות 
לתאים אאופלואידים (euploid נגזר מהמילה שלמות ביוונית) כפולות שלמות של מערך הכרומוזומים הנורמלי.

 אנופלואידיות 
אנופלואידיות (aneuploidy) היא מצב של התא שבו מספר הכרומוזומים אינו תקין, התא אינו מכיל כפולות שלמות של מערך הכרומוזומים הנורמלי. מצב זה יכול להוביל לפגמים בהתפתחות התא. טריזומיה (trisomy) היא אנופלואידיות המתרחשת בתסמונת קלינפלטר (Klinefelter's syndrome) ובתסמונת דאון (Down syndrome). אנופלואידיות זו נפוצה יחסית. ברוב סוגי הסרטן צופים במספר רב של פגיעות כרומוזומליות אשר כוללות מקרים רבים של אנופלואידיות.

 פוליפלואידיות 
תאים פּוֹלִיפְּלוֹאִידִים (polyploidy נגזר מן המילה היוונית poly – הרבה) או רב־סדרתיים הם תאים המכילים יותר משני עותקים לכל כרומוזום אוטוזומלי. בדרך כלל בתא פוליפלואידי תקין יהיה מספר עותקים זהה לכל כרומוזום אוטוזומלי. התופעה נפוצה במיוחד בצמחים אשר במהלך האבולוציה עברו כמה אירועים של הכפלת גנום (לדוגמה, חיטה). הכפלת הגנום היא תגובה של צמחים לתנאי עקה כגון בצורת. הצמח הפוליפלואידי עמיד יותר לתנאי עקה מן הצמח המקורי ופורה יותר.

נהוג לסווג את הפוליפלואידים לפי מספר הכפולות של הכרומוזומים שלהם (ביוונית). כך לדוגמה יצור טריפלואידי או תלת־סדרתי מכיל שלושה סטים של כרומוזומים אוטוזומליים (tri ביוונית שלוש), יצור טֶטְרָאפלואידי או ארבע־סדרתי מכיל ארבעה סטים (tetra ביוונית ארבע) ויצור הֶקְסָאפלואידי או שש־סדרתי מכיל שישה. נהוג לסמן את מספר הכרומוזומים האוטוזומליים n, כך שמספרם בדיפלואיד יסומן ב־2n, בטריפלואיד 3n ובטטראפלואיד 4n.

 אוטופוליפלואידיות 
בתאים אוטופוליפלואידים (AutoPolyPloid נגזר מן המילה 'עצמי', כביטוי לשייכות ישירה לדבר, ביוונית) כל תא מכיל מספר עותקים הגדול מ־2 מכל כרומוזום, שמקורם באותו מין ביולוגי.

 אלופוליפלואידיות 
בתאים אלופוליפלואידים (AlloPolyPloid נגזר מהמילה 'אחר', כביטוי לחוסר שייכות, ביוונית) כל תא מכיל מספר עותקים הגדול מ־2 מכל כרומוזום, שמקורם במינים ביולוגיים שונים. תא המכיל מספר אי-זוגי של כרומוזומים לא יכול לבצע מיוזה – לכרומוזומים לא יהיו אנלוגיים. לאורך הזמן, לרוב עקב טעות, השתכפלו הכרומוזומים ונוצר מספר זוגי של כרומוזומים המאפשר הכפלה. תופעה המתרחשת לרוב בצמחים.

 ראו גם 
 כרומוזומים

קישורים חיצוניים



הערות שוליים

קטגוריה:ציטוגנטיקה